CELEX: 62011CN0517
Language: lv
Date: 2011-10-07 00:00:00
Title: Lieta C-517/11: Prasība, kas celta 2011. gada 7. oktobrī — Eiropas Komisija/Grieķijas Republika

10.12.2011   
            
            
               LV
            
            
               Eiropas Savienības Oficiālais Vēstnesis
            
            
               C 362/14
            
         Prasība, kas celta 2011. gada 7. oktobrī — Eiropas Komisija/Grieķijas Republika
   (Lieta C-517/11)
   2011/C 362/21
   Tiesvedības valoda — grieķu
   
      Lietas dalībnieki
   
   
      Prasītāja: Eiropas Komisija (pārstāvji — M. Patakia, I. Chatzigiannis un S. Petrova)
   
      Atbildētāja: Grieķijas Republika
   
      Prasītājas prasījumi:
   
   
               —
            
            
               atzīt, ka:
               
                           —
                        
                        
                           neveicot pasākumus, kas vajadzīgi, lai novērstu to dabisko dzīvotņu un sugu dzīvotņu kvalitātes pasliktināšanos, kuru dēļ tika noteikta īpaši aizsargājamā teritorija (ĪAT) 1220009, un it īpaši neveicot pasākumus, kas vajadzīgi, lai pārtrauktu nelikumīgās urbšanas darbības un īstenotu darbības saistībā ar irigāciju, rūpniecisko atkritumu savākšanu un Koroneia-Volvi un Makedonikon Tempon ezeru nacionālā parka vadības plānu un integrētās uzraudzības programmu, Grieķijas Republika nav izpildījusi Direktīvas 92/43/EEK par dabisko dzīvotņu, savvaļas faunas un floras aizsardzību 6. panta 2. punktā, lasot to kopā ar šīs direktīvas 7. pantu, paredzētos pienākumus;
                        
                     
                           —
                        
                        
                           neizveidojot komunālo notekūdeņu savākšanas un attīrīšanas sistēmu Langadas aglomerācijai, Grieķijas Republika nav izpildījusi Padomes 1991. gada 21. maija Direktīvas 91/271/EEK par komunālo notekūdeņu attīrīšanu 3. pantā un 4. panta 1. un 3. punktā paredzētos pienākumus;
                        
                     
         
               —
            
            
               piespriest Grieķijas Republikai atlīdzināt tiesāšanās izdevumus.
            
         
      Pamati un galvenie argumenti
   
   
               1)
            
            
               Attiecīgais pārkāpums ir saistīts ar Koroneia ezera (Saloniku administratīvais apgabals) kvalitātes pasliktināšanu un piesārņošanu vairāku videi kaitīgu darbību dēļ, un tiesiskā regulējuma, ko Grieķijas Republika ir izstrādājusi šā ezera aizsardzībai, neievērošanu.
            
         
               2)
            
            
               Lai nodrošinātu atbilstību vides jomā pastāvošajiem Savienības tiesību aktiem, Grieķijas iestādes ieviesa reģiona aizsardzības režīmu (Starpministriju dekrēts Nr. 6919/2004), īpašu ezera ūdens piesārņojuma samazināšanas programmu (Starpministriju dekrēts Nr. 35308/1838/2005) un rīcības plānu attiecībā uz nitrātu radīto piesārņojumu (Starpministriju dekrēts Nr. 16175/824/2006), kā arī administratīvā apgabala izstrādātā pamatplāna ietvaros apstiprināja 21 pasākumu, kas ir jāveic ezera kvalitātes atjaunošanai (turpmāk tekstā arī — “pamatplāns”). Tai pat laikā Grieķijas iestādes nodrošināja šo pasākumu finansēšanu no Kopienu fondu (it īpaši skat. Kohēzijas fonda Lēmumu C(2005) 5779/19.12.2005, ar kuru tiek finansēti infrastruktūras projekti), kā arī valsts līdzekļiem.
            
         
               3)
            
            
               Tomēr Komisija uzskata, ka Grieķijas iestādes vēl joprojām nav pietiekamā apmērā ieviesušas attiecīgo tiesisko regulējumu. Ar ezera kvalitātes pasliktināšanos saistītā problēma joprojām ir aktuāla un atsevišķu no iepriekš minētajiem 21 pasākumiem (kas ir obligāts nosacījums Savienības finansējuma saņemšanai) īstenošana līdz ar to ir bijusi novēlota. Ņemot vērā progresa trūkumu plānoto pasākumu ieviešanā, Komisija nolēma celt prasību Tiesā.
            
         
               4)
            
            
               Komisija it īpaši uzskata, ka ir pārkāpts Direktīvas 92/43/EEK 6. panta 2. punkts, lasot to kopā ar tās 7. pantu, kuros ir paredzēts, ka īpašajās aizsardzības teritorijās ir jānovērš dabisko dzīvotņu un sugu dzīvotņu kvalitātes pasliktināšanās, kā arī traucējumi, kas var ietekmēt sugas, kuru dēļ attiecīgās teritorijas tika noteiktas [par īpaši aizsargājamām teritorijām], un jānodrošina savvaļas putnu aizsardzība.
            
         
               5)
            
            
               Komisija uzskata, ka Grieķija nav veikusi pasākumus, kas ir vajadzīgi, lai īstenotu visas darbības, kuras tā pati ir paredzējusi veikt un kuras tika uzskatītas par nepieciešamām iepriekš minētajās tiesību normās paredzēto mērķu sasniegšanai.
            
         
               6)
            
            
               It īpaši:
               
                           —
                        
                        
                           nav tikušas galīgi pārtrauktas nelikumīgās urbšanas darbības, ko pašas Grieķijas iestādes bija atzinušas par būtisku nosacījumu ezera kvalitātes atjaunošanai;
                        
                     
                           —
                        
                        
                           joprojām nav veikta irigācijas ierobežošana atbilstošā līmenī, kā tas izriet no tā, ka Grieķijas iestādes nav iesniegušas pierādījumus par plānoto pasākumu faktisku veikšanu;
                        
                     
                           —
                        
                        
                           pētījums par kopējo irigācijas tīklu izbūvi un Koroneia ezera ūdens kvalitātes uzlabošanu joprojām nav sagatavots, un rūpniecisko atkritumu aizvākšana nav tikusi veikta, jo līgums attiecībā uz fermentācijas rezervuāru izbūvi acīmredzami nav ticis noslēgts. Turklāt četras piesārņojumu radošās rūpniecības iekārtas joprojām turpina nelikumīgi veikt savu darbību.
                        
                     
                           —
                        
                        
                           joprojām nav apstiprināts Koroneia-Volvi un Makedonikon Tempon ezeru nacionālā parka vadības plāns un integrētās uzraudzības programma.
                        
                     
         
               7)
            
            
               Turklāt Komisija uzskata, ka Grieķijas Republika ir pārkāpusi Direktīvas 91/271/EEK par komunālo notekūdeņu attīrīšanu 3. un 4. panta noteikumus. Saistībā ar komunālo notekūdeņu savākšanas sistēmas Langadā, komunālo un rūpniecisko notekūdeņu savākšanas iekārtu un bioloģiskās attīrīšanas iekārtu izbūvi Komisija nav saņēmusi informāciju no Grieķijas iestādēm, kurā būtu norādīts, vai ir jau pabeigts pirmais plānotais projekta posms, kura noslēgumā būtu jābūt aptvertai pusei no Langadas pilsētas iedzīvotājiem. Katrā ziņā Langadas pilsētas notekūdeņu savākšanas sistēmas otrais posms, kura noslēgumā būtu jābūt aptvertiem visiem Langadas pilsētas iedzīvotājiem, vēl ir tikai sākotnējās izpētes stadijā.
            
         
               8)
            
            
               Visbeidzot attiecībā uz komunālo notekūdeņu otrreizējo attīrīšanu attiecīgais līgums brīdī, kad Grieķijas iestādes atbildēja uz argumentēto atzinumu, vēl nebija parakstīts.